টুইটার খুলে দিল সীমান্ত!
দীপ শাহ এবং পার্থ ত্রিবেদী নামে আমদাবাদের দুই যুবক ভুটানে বেড়াতে গিয়েছিলেন। কিন্তু পশ্চিমবঙ্গে নির্বাচনের জন্য ইতিমধ্যে বন্ধ করে দেওয়া হয় ভারত-ভুটান সীমান্ত। আটকে পড়া দুই যুবক টুইটারে প্রাক্তন কেন্দ্রীয় মন্ত্রী শশী তারুরের কাছে সমস্যার কথা জানানোর পর বিষয়টি সশস্ত্র সীমা বলের (এসএসবি) নজরে আসে। শেষপর্যন্ত গতকাল তাঁদের জন্য খুলে দেওয়া হয় সীমান্ত। 
গত পরশু ভুটানের সীমান্তরক্ষী বাহিনী দীপ এবং পার্থকে জানায়, পশ্চিমবঙ্গে নির্বাচনের জন্য ভারত-ভুটান আন্তর্জাতিক সীমান্ত বন্ধ করে দেওয়া হয়েছে। আজ রাতের আগে তা খোলা হবে না। এই পরিস্থিতিতে ভুটানে ভারতীয় দূতাবাসের সঙ্গে তাঁরা যোগাযোগ করেন। কিন্তু সেখানকার কর্মীরাও তাঁদের কোনও সাহায্য করতে পারেননি।

এর পরেই সমস্যার কথা জানিয়ে পরশু টুইট করেন দীপ। ওই টুইটে প্রধানমন্ত্রী নরেন্দ্র মোদীর দফতর, বিদেশমন্ত্রক, রেলমন্ত্রক-সহ বেশ কয়েকটি টুইটার হ্যান্ড্‌ল ‘ট্যাগ’ করেন তিনি। বাদ যাননি পশ্চিমবঙ্গের মুখ্যমন্ত্রীও। মমতা বন্দ্যোপাধ্যায়কে ‘ট্যাগ’ করে দীপ টুইট করেন, ‘আমরা ভুটানে আটকে পড়েছি। নির্বাচনের জন্য সীমান্ত বন্ধ করে দেওয়া হয়েছে। অথচ বিকেল ৫টায় আমাদের ট্রেন ধরতে হবে। আমাদের কি নিজেদের দেশে প্রবেশের অনুমতিও দেওয়া হবে না’? 
কিন্তু এর পরেও রাজ্য বা কেন্দ্রীয় সরকারের তরফে কোনও সাড়া না পাওয়ায় কংগ্রেস নেতা শশীর কাছে টুইটার মারফত সাহায্য চান দীপ। একঘণ্টার মধ্যেই জবাব মেলে তারুরের কাছ থেকে। টুইটে ঘটনাটি জানিয়ে বিদেশমন্ত্রী সুষমা স্বরাজকে ‘ট্যাগ’ করেন তিনি। এসএসবি’র ইনস্পেক্টর জেনারেল রেণুকা মিশ্র সেই টুইট দেখে সক্রিয় হন। টুইটারেই দীপ এবং পার্থের ফোন নম্বর জানতে চান তিনি। তাঁরা কোথায় রয়েছেন, তা জেনে নিয়ে ভারত-ভুটান সীমান্তে এসএসবি’র কম্যান্ডারদের সঙ্গে যোগাযোগ করেন রেণুকা।
এর পরেই এসএসবি’র তরফে ভুটানের সীমান্তরক্ষী বাহিনীর সঙ্গে যোগাযোগ করা হয়। দীপ এবং পার্থের নথিপত্র যাচাইয়ের পর গতকাল বিকেল ৩টে নাগাদ সীমান্ত পার হওয়ার অনুমতি দেওয়া হয় তাঁদের। এসএসবি’র এই পদক্ষেপকে স্বাগত জানিয়ে তারুর লেখেন, ‘আরও একবার প্রমাণ পেলাম, সোশ্যাল মিডিয়াকে ভাল কাজেও লাগানো যেতে পারে’। এসএসবি’র এক আধিকারিক বলেন, ‘‘আরও কয়েকজন ভারতীয় পর্যটক সীমান্তে আটকে গিয়েছিলেন। তাঁদেরও সীমান্ত পেরোনোর অনুমতি দেওয়া হয়েছে।’’ পরে কলকাতা থেকে আমদাবাদের বিমান ধরেন ওই দুই যুবক।